
Vitani et conuersationem et ex parte non modica 
res gestas domini et nutritoris mei Karoli, excellentissimi 
et merito famosissimi regis, postquam scribere animus 
tulit, quanta potui breuitate complexus sum; operam im- 
pendens, ut de his, quae ad meam notitiam peruenire 
potuerunt, nihil omitterem neque prolixitate narrandi 
noua quaeque fastidientium animos offenderem; si tamen 
hoc ullo modo uitari potest, ut noua scriptione non offen- 
dantur, qui uetera et a uiris doctissimis atque disertissi- 
mis confecta monumenta fastidiunt. 

£t quamquam plures esse non ambigam, qui otio ac 
litteris dediti statum aeui praesentis arbitrentur ita ne- 
glegendum, ut omnia penitus, quae nunc fiunt, uelut 
nulla memoria digna sUentio atque obliuioni tradantur, 
potiusque uelint, amore diuturnitatis inlecti, aliorum prae- 
clara facta qualibuscumque scriptis inserere quam sui 
nominis famam posteritatis memoriae nihil scribendo sub- 
trahere, tamen ab huiuscemodi scriptione non existimaui 
temperandum; quando mihi conscius eram, nullum ea 
ueracius quam me scribere posse, quibus ipse interfui 
quaeque praesens oculata, ut dicunt, fide cognoui et, 
utrum ab alio scriberentur necne, liquido scire non potui. 
Satiusque iudicaui eadem cum aliis uelut communiter 
litteris mandata memoriae posterorum tradere, quam re- 
gis excellentissimi et omnium sua aetate maximi clarissi- 
mam uitam et egregios atque moderni temporis homim- 
bus uix imitabiles actus pati obliuionis tenebris aboleri. 

Suberat et alia non inrationabilis, ut opinor, causa, 
quae uel sola sufficere posset, ut me ad haec scribenda 
conpelleret, nutrimentum uidelicet in me impensum et 

perpetua, postquam in aula eius conuersari coepi, cum 
ipso ac liberis eius amicitia. Qua me ita sibi deuinxit 
debitoremque tam uiuo quam mortuo constituit, ut merito 
ingratus uideri et iudicari possem, si, tot beneficiorum 
in me conlatorum immemor, clarissima et illustrissima 
hominis optime de me meriti gesta silentio praeterirem, 
patererque uitam eius, quasi qui numquam uixerit, sine 
litteris ac debita laude manere ; cui scribendae atque ex- 
plicandae non meum ingeniolum, quod exile et paruum, 
immo pene nullum est, sed Tullianam par erat desudare 
facundiam. 

En tibi librum praeclarissimi et maximi uiri memo- 
riam continentem; in quo praeter illius facta non est quod 
admireris, nisi forte, quod homo barbarus et in Romana 
locutione perparum exercitatus aliquid me decenter aut 
commode Latine scribere posse putauerim atque in tan- 
tam impudentiam proruperim, ut illud Ciceronis putarem 
contempnendum , quod in primo Tusculanarum libro 
(I 3, 6), cum de Latinis scriptoribus loqueretur, ita di- 
xisse legitur : „Mandare quemquam," inquit, „litteris cogita- 
tiones suas, qui eas nec disponere nec illustrare possit, 
nec delectatione aliqua allicere lectorem, hominis est in- 
temperanter abutentis et otio et litteris.* Poterat quidem 
haec oratoris egregii sententia me a scribendo deterrere, 
nisi animo praemeditatum haberem, hominum iudicia 
potius experiri et haec scribendo ingenioli mei pericu- 
lum facere, quam tanti uiri memoriam, mihi parcendo, 
praeterire. 



VITA KAROLI IMPERATORIS. 

1 . Gens Meroingorum, de qua Franci reges sibi creare 
soliti erant, usque in Hildricum regem, qui iussu Stephani 
Romani pontificis depositus ac detonsus atque in mona- 
sterium trusus est, durasse putatur. 

Quae licet in illo finita possit uideri, tamen iam 
dudum nullius uigoris erat, nec quicquam in se clarum 
praeter inane regis uocabulum praeferebat. Nam et opes 

et potentia regni penes palatii praefectos, qui maiores 
domus dicebantur et ad quos summa imperii pertinebat, 
tenebantur. Neque regi aliud relinquebatur, quam ut, 
regio tantum nomine contentus, crine profuso, barba 
summissa, solio resideret ac speciem dominantis effin- 
geret, legatos undecumque uenientes audiret eisque abe- 
untibus responsa, quae erat edoctus uel etiam iussus, ex 
sua uelut potestate redderet; cum praeter inutile regis 
nomen et precarium uitae stipendium, quod ei praefectus 
aulae prout uidebatur exhibebat, nihil aliud proprii pos- 
sideret quam unam et eam praeparui reditus uillam, in 
qua domum et ex qua famuloB sibi necessaria ministran- 
tes atque obsequium exhibentes paucae numerositatis 
habebat. Quocumque eundum erat, carpento ibat, quod 
bubus iunctis et bubulco rustico more agente trahebatur. 
Sic ad palatium, sic ad publicum populi sui conuentum, 
qui annuatim ob regni utilitatem celebrabatur, ire, sic 
domum redire solebat. Ad regni administrationem et 
omnia, quae uel domi uel foris agenda ac disponenda 
erant, praefectus aulae procurabat. 

2. Quo officio tum, cum Hildricus deponebatur, 
Pippinus pater Karoli regis iam uelut hereditario funge- 
batur. Nam pater eius Karolus, qui tyrannos per totam 
Franciam dominatum sibi uindicantes oppressit et Sarra- 
cenos Galliam occupare temptantes duobus magnis proe- 
liis, uno in Aquitania apud Pictauium ciuitatem, altero 
iuxta Narbonam apud Birram fluuium, ita deuicit, ut in 
Hispaniam eos redire compelleret, eundem magistratum 
a patre Pippino sibi dimissum egregie administrauit. 
Qui honor non aliis a populo dari consueuerat quam his, 
qui et claritate generis et opum amplitudine ceteris emi- 
nebant. 

Hunc cum Pippinus pater Karoli regis ab auo et 
patre sibi et fratri Karlomanno relictum, summa cum eo 
concordia diuisum, aliquot annis uelut sub rege memo- 
rato tenuisset, frater eius Karlomannus (incertum quibus 
de causis; tamen uidetur, quod amore conuersationis 
contemplatiuae succensus), operosa temporalis regni ad- 
ministratione relicta, Romam se in otium contulit. Ibi- 
que habitu permutato monachus factus, in monte Soracte 

apud ecclesiam beati Siluestri constructo monasterio, cum 
fratribus secum ad hoc uenientibus per aliquot annos 
optata quiete perfruitur. Sed cum ex Francia multi no- 
bilium ob uota soluenda Romam sollempniter commearent 
et eum uelut dominum quoudam suum praeterire nollent, 
otium, quo maxime delectabatur, crebra salutatione inter- 
rumpentes, locum mutare conpellunt. Nam huiuscemodi 
frequentiam cum suo proposito officere uidisset, relicto 
monte, in Samnium prouintiam ad monasterium sancti 
Benedicti situm in castro Casino secessit et ibi, quod 
reliquum erat temporalis uitae, religiose conuersando 
compleuit. 

3. Pippinus autem, per auctoritatem Romani ponti- 
ficis ex praefecto palatii rex constitutus, cum per annos 
XV aut eo amplius Francis solus imperaret, finito Aqui- 
tanico bello, quod contra Vuaifarium ducem Aquitaniae 
ab eo susceptum per continuos nouem annos gerebatur, 
apud Parisios morbo aquae intercutis diem obiit, super- 
stitibus liberis Karlo et Karlomanno. 

Ad quos successio regni diuino nutu peruenerat. 
Franci siquidem, facto sollempniter generali conuentu, 
ambos sibi reges constituunt, ea conditione praemissa, ut 
totum regni corpus ex aequo partirentur; et Karolus 
eam partem, quam pater eorum Pippinus tenuerat, Kar- 
lomannus uero eam, cui patruus eorum Karlomannus 
praeerat, regendi gratia susciperet. Susceptae sunt utrim- 
que conditiones, et pars regni diuisi iuxta modum sibi 
propositum ab utroque recepta est. Mansitque ista, 
quamuis cum summa difficultate, concordia; multis ex 
parte Karlomanni societatem separare molientibus, adeo 
ut quidam eos etiam bello committere sint meditati. Sed 
in hoc plus suspecti quam periculi fuisse, ipse rerum 
exitus adprobauit; cum, defuncto Karlomanno, uxor eius 
et filii cum quibusdam, qui ex optimatum eius numero 
primores erant, Italiam fuga petiit et, nullis existentibus 
causis spreto mariti fratre, sub Desiderii regis Lango- 
bardorum patrocinium se cum liberis suis contulit. Et 
Karlomannus quidem post administratura communiter 
biennio regnum morbo decessit; Karolus autem, fratre 
defuncto, consensu omnium Francorum rex constituitur. 

4. De cuius natiuitate atque infantia uel etiam pueri- 
tia, quia neque scriptis umquam aliquid declaratum est, 
neque quisquam modo superesse inuenitur, qui horum se 
dicat habere notitiam, scribere ineptum iudicans, ad 
actus et mores ceterasque uitae illius partes explicandas 
ac demonstrandas, omissis incognitis, transire disposui; 
ita tamen, ut, primo res gestas et domi et foris, deinde 
mores et studia eius, tum de regni administratione et 
fine narrando, nihil de his, quae cognitu uel digna uel 
necessaria sunt, praetermittam. 

5. Omnium bellorum, quae gessit, primo Aquitani- 
cum a patre inchoatum, sed nondum finitum, quia cito 
peragi posse uidebatur, fratre adhuc uiuo, etiam et auxi- 
lium ferre rogato, suscepit. Et licet eum frater pro- 
misso frustrasset auxilio, susceptam expeditionem strenu- 
issiine exsecutus, non prius incepto desistere aut semel 
suscepto labori cedere uoluit, quam hoc, quod efficere 
moliebatur, perseuerantia quadam ac iugitate perfecto 
fine concluderet. Nam et Hunoldum, qui post Vuaifarii 
mortem Aquitaniam occupare bellumque iam pene per- 
actum reparare temptauerat, Aquitaniam relinquere et 
Vuasconiam petere coegit. Quem tamen ibi consistere 
non sustinens, transmisso amne Garonna, Lupo Vuasco- 
num duci per legatos mandat, ut perfugam reddat ; quod 
ni festinato faciat, bello se eum expostulaturum. Sed 
Lupus, saniori usus consilio, non solum Hunoldum reddi- 
dit, sed etiam se ipsum cum prouintia, cui praeerat, eius 
potestati permisit. 

6. Conpositis in Aquitania rebus eoque bello finito, 
regni quoque socio iam rebus humanis exempto, rogatu 
et precibus Adriani Romanae urbis episcopi exoratus, 
bellum contra Langobardos suscepit. Quod prius quidem 
et a patre eius, Stephano papa supplicante, cum magna 
difficultate susceptum est; quia quidam e primoribus 
Francorum, cum quibus consultare solebat, adeo uolun- 
tati eius renisi sunt, ut se regem deserturos domumque 
redituros libera uoce proclamarent. Susceptum tamen 
est tunc contra Haistulfum regem et celerrime conpletum. 
Sed licet sibi et patri belli suscipiendi similis ac potius 
eadem cauaa subesse uideretur, haud simili tamen et la- 

bore certatum et fine constat esse conpletum. Pippinus 
siquidem Haistulfum regem paucorum dierum obsidione 
apud Ticenum conpulit et obsides dare et erepta Roma- 
nis oppida atque castella restituere atque, ut reddita non 
repeterentur, sacramento fidem facere; Karolus uero post 
inchoatum a se bellum non prius destitit, quam et De- 
siderium regem, quem longa obsidione fatigauerat, in 
deditionem susciperet; filium eius Adalgisurn, in quem 
spes omnium inclinatae uidebantur, non solum regno, sed 
etiam Italia excedere conpelleret, omnia Romanis erepta 
restitueret, Hruodgausum Foroiuliani ducatus praefectum 
res nouas molientem opprimeret totamque Italiam suae 
ditioni subiugaret subactaeque filium suum Pippinum regem 
imponeret. Italiam intranti quam difficilis Alpium trans- 
itus fuerit, quantoque Francorum labore inuia montium 
iuga et eminentes in caelum scopuli atque asperae cautes 
superatae sint, hoc loco describerem, nisi uitae illius mo- 
dum potius quam bellorum, quae gessit, euentus memo- 
riae mandare praesenti opere animo esset propositum. 
Finis tamen huius belli fuit subacta Italia et rex Desi- 
derius perpetuo exilio deportatus et filius eius Adalgisus 
Itaiia pulsus et res a Langobardorum regibus ereptae, 
Adriano Romanae eccleBiae rectori restitutae. 

7. Post cuius finem Saxonicum, quod quasi inter- 
missum uidebatur, repetitum est. Quo nullum neque 
, prolixius neque atrocius Francorumque populo laboriosius 
susceptum est. Quia Saxones, sicut omnes tere Germa- 
niam incolentes nationes, et natura feroces et cultui dae- 
monum dediti nostraeque religioni contrarii, neque diuina 
neque humana iura uel polluere uel transgredi inhonestum 
arbitrabantur. Suberant et causae, quae cotidie pacem 
conturbare poterant, termini uidelicet nostri et illorum 
pene ubique in plano contigui, praeter pauca loca, in 
quibus uel siluae maiores uel montium iuga interiecta 
utrorumque agros certo limite disterminant, in quibus 
caedes et rapinae et incendia uicissim fieri non cessabant. 
Quibus adeo Franci sunt irritati, ut non iam uicissitu- 
dinem reddere, sed apertum contra eos bellum suscipere 
dignum iudicarent. 

Susceptum est igitur aduersus eos bellum, quod 

magna utrimque animositate, tamen maiore Saxonum 
quam Francorum damno, per continuos triginta tres annos 
gerebatur. Poterat siquidem citius finiri, si Saxonum hoc 
perfidia pateretur. Difficile dictu est, quotiens superati 
ac supplices regi se dediderunt, imperata facturos polli- 
citi sunt, obsides, qui imperabantur, absque dilatione 
dederunt, legatos, qui mittebantur, susceperunt; aliquo- 
tiens ita domiti et emolliti, ut etiam cultum daemonum 
dimittere et Christianae religioni se subdere uelle promit- 
terent. Sed sicut ad haec facienda aliquotiens proni, sic 
ad eadem peruertenda semper fuere praecipites, non sit 
ut satis aestimare, ad utrum horum faciliores uerius dici 
possint. Quippe cum post inchoatum cum eis bellum 
uix uilus annus exactus sit, quo non ab eis huiuscemodi 
facta sit permutatio. 

Sed magnanimitas regis ac perpetua tam in aduersis 
quam in prosperis mentis constantia nulla eorum muta- 
bilitate uel uinci poterat uel ab his, quae agere coeperat, 
defatigari. Nam numquam eos huiuscemodi aliquid per- 

Setrantes impune ferre passus est, quin aut ipae per se 
ucto aut per comites suos misso exercitu perfidiam 
ulcisceretur et dignam ab eis poenam exigeret. Vsque 
dum, omnibus, qui resistere solebant, profligatis et in 
suam potestatem redactis, decem milia hominum ex his, 
qui utrasque ripas Albis fluminis incolebant, cum uxori- 
bus et paruolis sublatos transtulit et huc atque illuc per 
Galliam et Germaniam multimoda diuisione distribuit. 
Eaque conditione a rege proposita et ab illis suscepta 
tractum per tot annos bellum constat esse finitum, ut, 
abiecto daemonum cultu et relictis patriis caerimoniis, 
Christianae fidei atque religionis sacramenta susciperent 
et Francis adunati unus cum eis populus efficerentur. 

8. Hoc bello, licet per multum temporis spatium 
traheretur, ipse non amplius cum hoste quam bis acie 
conflixit, semel iuxta montem, qui Osneggi (Osnengi) 
dicitur in loco Theotmelli nominato, et iterum apud Hasa 
fluuium, et hoc uno mense, paucis quoque interpositis 
diebus. His duobus proeliis hostes adeo profligati ac de- 
uicti sunt, ut ulterius regem neque prouocare neque ueni- 
enti resistere, nisi aliqua loci munitione defensi, auderent. 

Plures tamen eo bello tam ex nobilitate Francorum 
quam Saxonum et functi summis honoribus uiri consumpti 
sunt. Tandemque anno tricesimo tertio finitum est, cum 
interim tot ac tanta in diuersis terrarum partibus bella 
contra Francos et exorta sint et sollertia regis admini- 
strata, ut merito intuentibus in dubium uenire possit, 
utrum in eo aut laborum patientiam aut felicitatem potius 
mirari conueniat. Nam biennio ante Italicum hoc bellum 
sumpsit exordium; et cum sine intermissione gereretur, 
nihil tamen ex his, quae aliubi erant gerenda, dimissum 
aut ulla in parte ab aeque operoso certamine cessatum 
est. Nam rex omnium, qui sua aetate gentibus domina- 
bantur, et prudentia maximus et animi magnitudine prae- 
stanti8simus, nihil in his, quae uel suscipienda erant uel 
exsequenda, aut propter laborem detrectauit aut propter 
periculum exhorruit; uerum, unumquodque secundum 
suam qualitatem et subire et ferre doctus, nec in aduersis 
cedere nec in prosperis falso blandienti fortunae adsentiri 
solebat. 

9. Cum enim assiduo ac pene continuo cum Sa- 
xonibus bello certaretur, dispositis per congrua confiniorum 
loca praesidiis, Hispaniam quam maximo poterat belli 
apparatu adgreditur. Saltuque Pyrinei superato, omnibus, 
quae adierat, oppidis atque castellis in deditionem ac- 
ceptis, saluo et incolomi exercitu reuertitur ; praeter quod 
in ipso Pyrinei iugo Vuasconicam perfidiam parumper in 
redeundo contigit experiri. Nam cum agmine longo, ut 
loci et angustiarum situs permittebat, porrectus iret ex- 
ercitus, Vuascones, in summi montis uertice positis insi- 
diis (est enim locus ex opacitate siluarum, quarum ibi 
maxima est copia, insidiis ponendis oportunus) extremam 
impedimentorum partem et eos, qui nouissimi agminis 
incedentes subsidio praecedentes tuebantur, desuper in- 
oursantes in subiectam uallem deiciunt; consertoque cum 
eis proelio, usque ad unum omnes interficiunt; ac direptis 
impedimentis, noctis beneficio, quae iam instabat, protecti, 
summa cum celeritate in diuersa disperguntur. Adiuua- 
bat in hoc facto Vuascones et leuitas armorum et loci, 
in quo res gerebatur, situs; econtra Francos et armorum 
grauitas et loci iniquitas per omnia Vuasconibus reddidit 

impares. In quo proelio Eggihardus regiae mensae prae- 
positus, Anshelmus comes palatii [et Hruodlandus Brit- 
tannici limitis praetectus] cum aliis conpluribus inter- 
ficiuntur. Neque hoc factum ad praesens uindicari 
poterat, quia hostis re perpetrata ita dispersus est, 
ut ne fama quidem remaneret, ubinam gentium quaeri 
potuisset. 

10. Domuit et Brittones, qui, ad occidentem in ex- 
trema quadam parte Galliae super litus Oceani residentes, 
dicto audientes non erant, missa in eos expeditione, qua 
et obsides dare et, quae imperarentur, se facturos polli- 
ceri coacti sunt. 

Ipse postea, cum exercitu Italiam ingressus ac per 
Romam iter agens, Capuam Campaniae urbem aceessit, 
atque ibi positis castris bellum Beneuentanis , ni dede- 
rentur, comminatus est. Praeuenit hoc dux gentis Ara- 
gisus, filios suos Rumoldum et Grimoldum cum magna 
pecunia obuiam regi mittens. Rogat, ut filios obsides 
suscipiat, seque cum gente imperata facturum pollicetur, 
praeter hoc solum, si ipse ad conspectum uenire cogere- 
tur. Rex, utilitate gentis magis quam animi eius obsti- 
natione considerata, et oblatos sibi obsides suscepit eique, 
ut ad conspectum uenire non cogeretur, pro magno mu- 
nere concessit; unoque ex filiis, qui minor erat, obsidatus 
gratia retento, maiorem patri remisit; legatisque ob sa- 
cramenta fidelitatis a Beneuentanis exigenda atque sus- 
cipienda cum Aragiso dimissis, Romam redit, consumptis- 
que ibi in sanctorum ueneratione locorum aliquot dieous, 
in Galliam reuertitur. 

11. Baioaricum deinde bellum et repente ortum 
et celeri fine conpletum est. Quod superbia simul ac 
socordia Tassilonis ducis excitauit; qui hortatu uxoris, 
quae filia Desiderii regis erat ac patris exilium per ma- 
ritum ulcisci posse putabat, iuncto foedere cum Hunis, 
qui Baioariis sunt ab oriente contermini, non solum im- 
perata non facere, sed bello regem prouocare temptabat. 
Cuius contumaciam, quia nimia uidebatur, animositas 
regis ferre nequiuerat, ac proinde, copiis undique con- 
tractis, Baioariam petiturus, ipse ad Lechum amnem cum 
maximo uenit exercitu. Is fluuius Baioarios ab Alaman- 

nis diuidit. Cuius in ripa castris conlocatis, priusquam 
prouintiam intraret, animum ducis per legatos statuit ex- 
periri. Sed nec ille pertinaciter agere uel sibi uel genti 
utile ratus, supplex se regi permisit; obsides, qui impera- 
bantur, dedit, inter quos et filium suum Theodonem; 
data insuper fide cum iuramento, quod ab illius potestate 
ad defectionem nemini suadenti adsentire deberet. Sic- 
que bello, quod quasi maximum futurum uidebatur, ce- 
lerrimus est finis impositus. Tassilo tamen postmodum 
ad regem euocatus, neque redire permissus ; neque prouin- 
tia, quam tenebat, ulterius duci, sed comitibus ad regen- 
dum commissa est. 

12. His motibus ita conpositis, Sclauis, qui nostra 
consuetudine Vuilzi, proprie uero, id est sua locutione, 
Vuelatabi dicuntur, bellum inlatum est. In quo et Sa- 
xones uelut auxiliares inter ceteras nationes, quae regis 
signa iussae sequebantur ; quamquam ficta et minus deuota 
oboedientia, militabant. Causa belli erat, quod Abodritos, 
qui cum Francis olim foederati erant, assidua incursione 
lacessebant nec iussionibus coerceri poterant. Sinus qui- 
dam ab occidentali Oceano orientem uersus porrigitur, 
longitudinis quidem inconpertae, latitudinis uero. quae nus- 
quam centum milia passuum excedat, cum in multis locis 
contractior inueniatur. Hunc multae circumsedent natio- 
nes; Dani siquidem ac Sueones, quos Nordmannos uoca- 
mus, et septemtrionale litus et omnes in eo insulas tenent. 
At litus australe Sclaui et Aisti et aliae diuersae inco- 
lunt nationes ; inter quos uel praecipui sunt, quibus tunc 
a rege bellum inferebatur, Vuelatabi. Quos ille una tan- 
tum et, quam per se gesserat, expeditione ita contudit 
ac domuit, ut ulterius imperata facere minime renuen- 
dum iudicarent. 

13. Maximum omnium, quae ab illo gesta sunt, 
bellorum praeter Saxonicum huic bello successit; illud 
uidelicet, quod contra Auares siue Hunos suseeptum est. 
Quod ille et animosius quam cetera et longe maiori 
apparatu administrauit. Vnam tamen per se in Panno- 
niam (nam hanc prouintiam ea gens tum incolebat) ex- 
peditionem fecit; cetera filio suo Pippino ac praefectis 
prouintiarum, comitibus etiam atque legatis perficienda 

commisit. Quod cum ab his strenuissime fuisset admini- 
stratum, octauo tandem anno conpletum est. Quod 
proelia in eo gesta, quantum sanguinis effusum sit, testa- 
tur uacua omni habitatore Pannonia et locus, in quo 
regia Kagani erat, ita desertus, ut ne uestigium quidem 
in eo humanae habitationis appareat. Tota in hoc bello 
Hunorum nobilitas periit, tota gloria decidit; omnis pe- 
cunia et congesti ex longo tempore thesauri direpti sunt. 
Neque ullum bellum contra Francos exortum humana 
potest memoria recordari, quo illi magis ditati et opibus 
aucti sint. Quippe cum usque in id temporis pene pau- 
peres uiderentur, tantum auri et argenti in regia reper- 
tum, tot spolia pretiosa in proeliis sublata, ut merito 
credi possit, hoc Francos Hunis iuste eripuisse, quod 
Huni prius aliis gentibus iniuste eripuerunt. Duo tantum 
ex proceribus Francorum eo bello perierunt : Ericus dux 
Foroiulianus in Liburnia iuxta Tharsaticam maritimam 
ciuitatem, insidiis oppidanorum interceptus, et Geroldus 
Baioariae praefectus, in Pannonia cum contra Hunos 
roeliaturus aciem strneret, incertum a quo, cum duo- 
us tantum, qui eum obequitantem ac singulos hortantem 
comitabantur, interfectus est. Ceterum incruentum pene 
Francis hoc bellum fuit et prosperrimum exitum habuit, 
tametsi diutius sui magnitudine traheretur. 

Post quod et Saxonicum suae prolixitati conuenien- 
tem finem accepit. 

Boemanicum quoque et Linonicum, quae postea ex- 
orta sunt, diu durare non potuerunt. Quorum utrum- 
que ductu Karoli iunioris celeri fine completum est. 

14. Vltimum contra Nordmannos. qui Dani uocan- 
tur, primo pyraticam exercentes, deinde maiori classe 
litora Galliae atque Germaniae uastantes, bellum suscep- 
tum est. Quorum rex Godofridus adeo uana spe inflatus 
erat, ut sibi totius Germaniae promitteret potestatem. 
Frisiam quoque atque Saxoniam haud aliter atque suas 
prouintias aestimabat. Iam Abodritos, uicinos suos, in 
suam ditionem redegerat; iam eos sibi uectigales fe- 
cerat. Iactabat etiam se breui Aquasgrani, ubi regis 
comitatus erat, cum maximis copiis aduenturum. Nec 
dictis eius, quamuis uanissimis, omnino fides abnuebatur; 

quin potius putaretur tale aliquid inchoaturus, nisi festi- 
nata fuisset morte praeuentus. Nam a proprio satellite 
interfectus, et suae uitae et belli a se inchoati finem ac- 
celerauit. 

15. Haec sunt bella, quae rex potentissimus per 
annos XLVII. (tot enim annis regnauerat) in diuersis ter- 
rarum partibus summa prudentia atque felicitate gessit. 
Quibus regnum Francorum, quod post patrem Pippinum 
magnum quidem et forte susceperat, ita nobiliter ampli- 
auit, ut pene duplum illi adiecerit. Nam cum prius non 
amplius quam ea pars Galliae, quae inter Rhenum et 
Ligerem, Oceanumque ac mare Balearicum iacet, et pars 
Germaniae, quae inter Saxoniam et Danubium Rhenum- 
que ac Salam fluuium , qui Thuringos et Sorabos dhridit, 
posita, a Francis, qui orientales dicuntur, incolitur, et 
praeter haec Alamanni atque Baioarii ad regni Francorum 
potestatem pertinerent; ipse per bella memorata primo 
Aquitaniam et Vuasconiam totumque Pyrinei montis iugum 
et usque ad Hiberum amnem, qui, apud Nauarros ortus 
et fertilissimos Hispaniae agros secans, sub Dertosae 
ciuitatis moenia Balearico mari miscetur; deinde Italiam 
totam, quae ab Augusta Praetoria usque in Calabriam 
inferiorem, in qua Grecorum ac Beneuentanorum con- 
stat esse confinia, decies centum et eo amplius passuum 
milibus longitudine porrigitur; tum Saxoniam, quae qui- 
dem Germaniae pars non modica est, et eius, quae a 
Francis incolitur, duplum in lato habere putatur, cum 
ei longitudine possit esse consimilis ; post quam utramque 
Pannoniam et adpositam in altera Danubii ripa Daciam, 
Histriam quoque et Liburniam atque Dalmaeiam, ex- 
ceptis maritimis ciuitatibus, quas ob amicitiam et iunctum 
cum eo foedus Constantinopolitanum imperatorem habere 
permisit; deinde omnes barbaras ac feras nationes, quae 
inter Rhenum ac Visulam fluuios Oceanumque ac Danu- 
bium positae, linguae quidem pene similes, moribus uero 
atque habitu ualde dissimiles, Germaniam incolunt, ita 
perdomuit, ut eas tributarias efficeret. Inter quas fere 
praecipuae sunt Vuelatabi, Sorabi, Abodriti, Boemani; 
cum his namque bello conflixit. Ceteras, quarum multo 
maior est numerus, in deditionem suscepit. 

itf. Auxit etiam gloriain regni sui quibusdam regi- 
bus ac gentibus per amicitiam sibi conciliatis. 

Adeo namque Hadefonsum Galleciae atque Astu- 
ricae regem sibi societate deuinxit 7 ut is, cum ad eum 
uel litteras uel legatos mitteret, non aliter se apnd illum 
quam proprium suura appellari iuberet. 

Scotorum quoque reges sic habuit ad suam uolun- 
tatem per munificentiam inclinatos, ut eum numquam 
aliter nisi dominum seque subditos et seruos eius pro- 
nuntiarent. Extant epistulae ab eis ad illum missae, 
quibus huiusmodi afFectus eorum erga illum indicatur. 

Cum Aaron rege Persarum, qui excepta India totum 
pene tenebat orientem, talem habuit in amicitia con- 
cordiam, ut is gratiam eius omnium, qui in toto orbe 
terrarum erant, regum ac principum amicitiae praepo- 
neret solumque illuin honore ac munificentia sibi colen- 
dum iudicaret. Ac proinde, cum legati eius, quos cum 
donariis ad sacratissimum domini ac saluatoris nostri se- 
pulchrum locumque resurrectionis miserat, ad eum ue- 
nissent et ei domini sui uoluntatem indicassent, non so- 
lum quae petebantur fieri permisit, sed etiam sacrum 
illum et salutarem locum, ut illius potestati adscribere- 
tur, concessit; et reuertentibus legatis suos adiungens, 
inter uestes et aromata et ceteras orientalium terrarum 
opes ingentia illi dona direxit, cum ei ante paucos annos 
eum, quem tunc solum habebat, roganti mitteret ele- 
fantum. 

Imperatores etiam Constantinopolitani Niciforus, 
Michahel et Leo ultro amicitiam et societatem eius ex- 
petentes, conplures ad eum misere legatos. Cum quibus 
tamen propter susceptum a se imperatoris nomen et ob hoc 
[eis], quasi qui imperium eis eripere uellet, ualde suspec- 
tum, foedus firmissimum statuit, ut nulla inter partes 
cuiuslibet scandali remaneret occasio. Erat enim semper 
Romanis et Grecis Francorum suspecta potentia. Vnde 
et illud Grecum extat prouerbium: TON &PANKON 
&IAON EXIC, riTONA OYK EXIC 

17. Qui cum tantus in ampliando regno et subigen- 
dis exteris nationibus existeret et in eiusmodi occupatio- 
nibus assidue uersaretur, opera tamen plurima *d regni 

decorem et commoditatem pertinentia diuersis in locis 
inchoauit, quaedam etiam consummauit. Inter quae prae- 
cipua [fere] non inmerito uideri possunt basilica sanctae 
dei genitricis Aquisgrani opere mirabili constructa et 
pons apud Mogontiacum in Rheno quingentorum passuum 
longitudinis ([nam] tanta est ibi fluminis latitudo); qui 
tamen uno antequam decederet anno incendio conflagra- 
uit, nec refici potuit propter festinatum illius decessum, 
quamquam in ea meditatione esset, ut pro ligneo lapi- 
deum restitueret. Inchoauit et palatia operis egregii, 
unum haud longe a Mogontiaco ciuitate iuxta uillam 
cui uocabulum est Ingilenheim, alterum Nouiomagi super 
Vahalem fluuium, qui Batauorum insulam a parte meri- 
diana praeterfluit. Praecipue tamen aedes sacras, ubi- 
cumque in toto regno suo uetustate conlapsas conperit, 
pontificibus et patribus, ad quorum curam pertinebant, 
ut restaurarentur, imperauit, adhibens curam per legatos, 
ut imperata perficerent. 

Molitus est et classem contra bellum Nordmannicum, 
aedificatis ad hoc nauibus iuxta flumina, quae et de 
Gallia et de Germania septemtrionalem influunt Oceanum. 
Et quia Nordmanni Gallicum litus atque Germanicum 
assidua infestatione uastabant, per omnes portus et ostia 
fluminum, qua naues recipi posse uidebantur, stationibus 
et excubiis dispositis, nequa hostis exire potuisset, tali 
munitione prohibuit. Fecit idem a parte meridiana in 
litore prouintiae Narbonensis ac Septimaniae, toto etiam 
Italiae litore usque Romam contra Mauros, nuper pyra- 
ticam exercere adgressos. Ac per hoc nullo graui dam- 
no uel Italia a Mauris, uel Gallia atque Germania a 
Nordmannis diebus suis adfecta est, praeter quod Cen- 
tumcellae ciuitas Etruriae per proditionem a Mauris 
capta atque uastata est et in Frisia quaedam insulae 
Germanico litori contiguae a Nordmannis depraedatae 
sunt. 

18. Talem eum jn tuendo et ampliando simulque 
ornando regno fuisse constat. Cuius animi dotes et sum- 
mam in qualicumque et prospero et aduerso euentu con- 
stantiam ceteraque ad interiorem atque domesticam uitam 
pertinentia iam abhinc dicere exordiar. 

Post mortem patris cum fratre regnum partitus, 
tanta patientia simultat.es et inuidiam eius tulit, ut omni- 
bus mirum uideretur, quod ne ad iracundiam quidem ab 
eo prouocari potuisset. 

Deinde cum matris hortatu filiam Desiderii regis 
Langobardorum duxisset uxorem, incertum qua de causa, 
post annum eam repudiauit. Et Hildigardem ; de gente 
Suaborum praecipuae nobilitatis feminam, in matrimonium 
accepit; de qua tres filios, Karolum uidelicet, Pippinum 
et Hludoicum, totidemque filias, Hruodtrudem et Berh- 
tam et Gislam, genuit. Habuit et alias tres filias, Theo- 
deradam et Hiltrudem et Hruodhaidem, duas de Fastrada 
uxore, quae de orientalium Francorum, Germanorum 
uidelicet, gente erat; tertiam de concubina quadam, cuius 
nomen modo memoriae non occurrit. Defuncta Fastrada, 
Liutgardam Alamannam duxit, de qua nihil liberorum 
tulit. Post cuius mortem tres [quatuor] habuit concubi- 
nas, [Madelgardam scilicet, quae peperit ei filiam Ruothil- 
dam], Gersuindam Saxonici generis, de qua ei filia 
nomine Adaltrud nata est, et Reginam, quae ei Dro- 
gonem et Hugum genuit, et Adallindem, ex qua Theo- 
dericum procreauit. 

Mater quoque eius Berthrada in magno apud eum 
honore consenuit. Colebat enim eam cum summa reue- 
rentia, ita ut nulla umquam inuicem sit exorta discordia, 
praeter in diuortio filiae Desiderii regis, quam illa sua- 
dente acceperat. Decessit tandem post mortem Hildi- 
gardae, cum iam tres nepotes suos totidemque neptes in 
filii domo uidisset. Quam ille in eadem basilica, qua 
nater situs est, apud sanctum Dionisium magno cum 
honore fecit humari. 

Erat ei unica soror nomine Gisla, a puellaribus annis 
religiosae conuersationi mancipata; quam similiter ut 
matrem magna coluit pietate. Quae etiam paucis ante 
obitum illius annia in eo, quo conuersata est, monasterio 
decessit. 

19. Liberos suos ita censuit instituendos, ut tam 
filii quam filiae primo liberalibus studiis, quibus et ipse 
operam dabat, erudirentur. Tum filios, cum primum 

aetas patiebatur, more Francorum equitare, arm?s ac 
uenatibus exerceri fecit; filias uero lanificio adsuescere 
coloque ac fuso, ne per otium torperent, operam impen- 
dere atque ad omnem honestatem erudiri iussit. 

Ex his omnibus duos tantum filios et unam filiam, 
priusquam moreretur, amisit: Karolum, qui maior natu 
erat, et Pippinurn, quem regem Italiae praefecerat, ct 
Hruodthrudem, quae filiarum eius primogenita et a Con- 
stantino Grecorum imperatore desponsata erat. Qnorum 
Pippinus unum filium suum Bernhardum, filias autem 
quinque: Adalhaidem, Atulam, Gundradam, Berthaidem 
ac Theoderadam superstites reliquit. In quibus rex pie- 
tatis suae praecipuum documentum ostendit, cum, filio 
defuncto, nepotem patri succedere et neptes inter filias 
suas educari fecisset. 

Mortes filiorum ac filiae pro magnanimitate, qua ex- 
cellebat, minus patienter tulit, pietate uidelicet, qua non 
minu8 insignis erat, conpulsus ad lacrimas. Nuntiato 
etiam sibi Adriani Romani pontificis obitu, quem in 
amicis praecipuum habebat, sic fleuit, ac si fratrem aut 
filiuin amisisset carissimum. Erat enim in amicitiis op- 
time temperatus, ut eas et facile admitteret ot constan- 
tissime retineret, colebatque sanctissime quoscumque hac 
adfinitate sibi coniunxerat. 

Filiorum ac filiarum tantam in educando curam 
habuit, ut numquam domi positus sine ipsis caenaret, 
numquam iter sine illis faceret; adequitabant ei filii, filiae 
uero pone sequebantur, quarum agmen extremum ex sa- 
tellitum numero ad hoc ordinati tuebantur. 

Quae cum pulcherrimae essent et ab eo plurimum 
diligerentur, mirum dictu, quod nullam earum cuiquam 
aut suorum aut exterorum nuptum dare uoluit; sed 
omnes secum usque ad obitum suum in domo sua reti- 
nuit, dicens se earum contubernio carere non posse. Ac 
propter hoc, licet alias felix, aduersae fortunae maligni- 
tatem expertus est. Quod tamen ita dissimulauit, ac 
si de eis nulla umquam alicuius probri suspicio exorta 
uel fama dispersa fuisset. 

20. Erat ei filius nomine Pippinus ex concubina 
editus, cuius inter ceteros mentionem facere distuli, facie 

quiuem pulcher, sed gibbe deformis. Is, cum pater, 
bello contra Hunos suscepto, in Baioaria hiemaret, 
aegritudine simulata, cum quibusdam e primoribus Fran- 
corum, qui eum uana regni promissione inlexerant, ad- 
uersus patrem coniurauit. Quem post fraudem detectam 
et damnationem coniuratorum detonsum in coenobio Pru- 
mia religiosae uitae iamque uolentem uacare permisit. 

Facta est et alia prius contra eum in Germania 
ualida coniuratio. Cuius auctores partim luminibus or- 
bati, partim membris incolomes, omnes tamen exilio de- 
portati sunt. Neque ullus ex eis est interfectus, nisi 
tres tantum; qui, cum se, ne comprehenderentur, strictis 
gladiis defenderent, aliquos etiam occidissent, quia aliter 
coerceri non poterant, interempti sunt. 

Harum tamen coniurationum Fastradae reginae cru- 
delitas causa et origo extitisse creditur; et idcirco in 
ambabus contra regem conspiratum est, quia, uxoris cru- 
delitati consentiens, a suae naturae benignitate ac solita 
mansuetudine inmaniter exorbitasse uidebatur. Ceteriyn 
per omne uitae suae tempus ita cum summo omnium 
amore atque fauore et domi et foris conuersatus est, ut 
numquam ei uel minima iniustae crudelitatis nota a 
quoquam fuisset obiecta. 

21. Amabat peregrinos et in eis suscipiendis mag- 
nam habebat curam, adeo ut eorum multitudo non solum 
palatio, uerum etiam regno non inmerito uideretur one- 
rosa. Ipse tamen prae magnitudine animi huiuscemodi 
pondere minime grauabatur, cum etiam ingentia incom- 
moda laude liberalitatis ac bonae famae mercede con- 
pensaret. 

22. Corpore fuit amplo atque robusto, statura emi- 
nenti, quae tamen iustam non excederet (nam septem 
suorum pedum proceritatem eius constat habuisse men- 
suram), apice capitis rotundo, oculis praegrandibus ac 
uegetis, naso paululum mediocritatem excedenti, canitie 
pulchra, facie laeta et hilari. Vnde formae auctoritas ac 
dignitas tam stanti quam sedenti plurima adquirebatur; 
quamquam ceruix obesa et breuior uenterque proiectior 
uideretur, tamen haec ceterorum membrorum celabat 
aequalitas. Incessu firmo totaque corporis habitudine 

uirili; uoce clara quidem, sed quae minus corporis formae 
conueniret; ualitudine prospera, praeter quod, antequam 
decederet, per quatuor annos crebro febribus corripiebatur, 
ad extremum etiam uno pede claudicaret. Et tunc qui- 
dem plura suo arbitratu quam medicorum consilio faciebat; 
quos pene exosos habebat, quod ei in cibis assa, quibus 
assuetus erat, dimittere et elixis adsuescere suadebant. 

Exercebatur assidue equitando ac uenando; quod 
illi gentilicium erat, quia uix ulla in terris natio inuenitur, 
quae in hac arte Francis possit aequari. Delectabatur 
etiam uaporibus aquarum naturaliter calentium, frequenti 
natatu corpus exercens; cuius adeo peritus fuit, ut nullus 
ei iuste ualeat anteferri. Ob hoc etiam Aquisgrani re- 
giam extruxit ibique extremis uitae annis usque ad obi- 
tum perpetim habitauit. Et non solum filios ad balneum, 
uerum optimates et amicos, aliquando etiam satellitum et 
cuBtodum corporis turbam inuitauit, ita ut nonnumquam 
centum uel eo amplius homines una lauarentur. 
t 23. Vestitu patrio, id est Francico, utebatur. Ad 
corpus camisam lineam ; et feminalibus iineis induebatur; 
deinde tunicam, quae limbo serico ambiebatur, et tibialia ; 
tunc fasciolis crura et pedes calciamentis constringebat ; 
et ex pellibus [lutrinis et murinis] thorace confecto umeros 
ac pectus hieme muniebat; sago Veneto amictus et gladio 
semper accinctus, cuius capulus ac balteus aut aureus 
aut argenteus erat. Aliquotiens et gemmato ense ute- 
batur; quod tamen non nisi in praecipuis festiuitatibus 
uel siquando exterarum gentium legati uenissent. Pere- 
grina uero indumenta, quamuis pulcherrima, respuebat, nec 
umquam eis indui patiebatur, excepto quod Romae semel, 
Adriano pontifice petente, et iterum, Leone successore 
eius supplicante, longa tunica et chlamide amictus, calceis 
quoque Romano more formatis induebatur. In festiuitati- 
bus ueste auro texta et calciamentis gemmatis et fibula 
aurea sagum adstringente, diademate quoque ex auro et 
gemmis ornatus incedebat. Aliis autem diebus habitus 
eius parum a communi ac plebeio ahborrebat. 

24. In cibo et potu temperans, sed in potu tempe- 
rantior, quippe qui ebrietatem in qualicumque homine, 
nedum in se ac suis, plurimum abhominabatur. Cibo 

enim non adeo abstinere poterat, ut saepe quereretur 
noxia corpori suo esse ieiunia. Conuiuabatur rarissime, 
et boc praeeipuis tantum festiuitatibus, tunc tamen eum, 
magno bominum numero. Caena cotidiana quaternis tan- 
tum ferculis praebebatur, praeter assam, quam uenatores 
ueribus inferre solebant, qua ille libentius quam ullo alio 
cibo uescebatur. Inter caenandum aut aliquod acroama 
aut lectorem audiebat. Legebantur ei bistoriae et anti- 
quorum res gestae. Delectabatur et libris sancti Au- 
gustini, praecipueque bis, qui De ciuitate dei praetitu- 
lati sunt. Vini et omnis potus adeo parcus in bibendo 
erat, ut super caenam raro plus quam ter biberet. 

Aestate post cibum meridianum , pomorum aliquid 
sumens ac semel bibens, depositis uestibus et calciamentis, 
uelut noctu solitus erat, duabus aut tribus boris quie- 
scebat. Noctibus sic dormiebat, ut somnum quater aut 
quinquies non solum expergescendo, sed etiam desurgendo 
interrumperet. 

Cum calciaretur et amiciretur, non tantum amicos 
admittebat, uerum etiam, si comes palatii litem aliquam 
esse diceret, quae sine eius iussu definiri non posset, 
statim litigantes introducere iussit et, uelut pro tribunali 
sederet, lite cognita sententiam dixit. Nec hoc tantum eo 
tempore, sed etiam quicquid ea die cuiuslibet officii agen- 
dum aut cuiquam ministromm iniungendum erat, ex- 
pediebat. 

25. Erat eloquentia copiosus et exuberans, poterat- 
que, quicquid uellet, apertissime exprimere. Nec patrio 
tantum sermone contentus, etiam peregrinis linguis edi- 
scendis operam impendit. In quibus Latinam ita didicit, 
ut aeque illa ac patria lingua orare sit solitus; Grecam 
uero melius intellegere quam pronuntiare poterat. Adeo 
quidem facundus erat, ut etiam dicaculus appareret. 

Artes liberales studiosissime coluit, earumque doctores 
plurimum ueneratus magnis adficiebat honoribus. In di- 
scenda grammatica Petrum Pisanum diaconem senem 
audiuit. In ceteris disciplinis Albinum cognomento Alcoi- 
num, item diaconem, de Brittania Saxonici generis ho- 
minem, uirum undecumque doctissimum, praeceptorem 
habuit ; apud quem et rethoricae et dialecticae, praecipue 

tamen astronomiae ediscendae plurimum et temporis et 
laboris impertiuit. Discebat artem conputandi, et inten- 
tione sagaci siderum cursum curiosissime rimabatur. 
Temptabat et scribere, tabulasque et codicellos ad hoc 
in lecto sub ceruicalibus circumferre solebat, ut, cum 
uacuum tempus esset, manum litteris effigiendis adsue- 
sceret. Sed parum successit labor praeposterus ac sero 
inchoatus. 

26. Religionem Christianam, qua ab infantia fuerat 
imbutus, sanctissime et cum summa pietate coluit. Ac 
propter hoc plurimae pulchritudinis basilicam Aquisgrani 
extruxit auroque et argento et luminaribus atque ex 
aere solido cancellis et ianuis adornauit. Ad cuius struc- 
turam cum columnas et marmora aliunde habere non 
posset, Roma atque Rauenna deuehenda curauit. Eccle- 
siam et mane et uespere, item nocturnis horis et sacri- 
ficii tempore, quoad eum ualitudo permiserat, impigre 
frequentabat. Curabatque magnopere , ut omnia , quae 
in ea gerebantur, cum quam maxima fierent honestate; 
aedituos creberrime commonens, nequid indecens aut sor- 
didum aut inferri aut in ea remanere permitterent. Sa- 
crorum uasorum ex auro et argento uestimentorumque 
sacerdotalium tantam in ea copiam procurauit, ut in sa- 
crificiis celebrandis ne ianitoribus quidem, qui ultimi 
ecclesiastici ordinis 3unt, priuato habitu ministrare necesse 
fuisset. Legendi atque psallendi disciplinam diligentis- 
sime emendauit. Erat enim utriusque admodum eruditus, 
quamquam ipse nec publice legeret nec nisi submissim 
et in commune cantaret. 

27. Circa pauperes sustentandos et gratuitam libe- 
ralitatem, quam Greei eleimosynam uocant, deuotissimus, 
ut qui non in patria solum et in suo regno id facere 
curauerit, uerum trans maria in Syriam et Aegyptum 
atque Africam, Hierosolimis, Alexandriae atque Charta- 
gini, ubi Chriatianos in paupertate uiuere compererat, 
penuriae illorum compatiens, pecuniam mittere solebat; 
ob hoc maxime transmarinorum regum amicitias expetens, 
ut Christianis sub eorum dominatu degentibus refrigerium 
aliquod ac releuatio proueniret. 

Colebat prae ceteris sacris et uenerabilibus locis 

apud Romam ecclesiam beati Petri apostoli; in cuius 
donaria magna uis pecuniae tam in auro quam in argento 
nec non et gemmis ab illo congesta est. Multa et in- 
numera pontificibus munera missa. Neque ille toto regni 
sui tempore quicquam duxit antiquius, quam ut urbs 
Roma sua opera suoque labore uetere polleret auctoritate 
et ecclesia sancti Petri per illum non solum tuta ac de- 
fensa, sed etiam suis opibus prae omnibus ecclesiis esset 
ornata atque ditata. Quam cum tanti penderet, tamen 
intra XLVII annorum, quibus regnauerat, spatium qua- 
ter tantum illo uotorum soluendorum ac supplicandi causa 
profectus est. 

28. Vltimi aduentus sui non solum bae fuere causae, 
uerum etiam quod Romani Leonem pontiticem, multis 
affectum iniuriis, erutis scilicet oculis linguaque amputata, 
fidem regis implorare compulerunt. Idcirco Romam ue- 
niens, propter reparandum, qui nimis conturbatus erat, 
ecclesiae statum ibi totum biemis tempus extraxit. Quo 
tempore imperatoris et augusti nomen accepit. Quod 
primo in tantum auersatus est, ut adfirmaret se eo die, 
quamuis praecipua festiuitas esset, ecclesiam non intra- 
turum, si pontificis consilium praescire potuisset. Inui- 
diam tamen suscepti nominis, Romanis imperatoribus super 
hoc indignantibus, magna tulit pacientia. Vicitque eorum 
contumaciam magnanimitate, qua eis procul dubio longe 
praestantior erat, mittendo ad eos crebras legationes et 
in epistulis fratres eos appellando. 

29. Post susceptum imperiale nomen cum aduer- 
teret multa legibus populi sui deesse (nam Franci duas 
habent leges, in plurimis locis ualde diuersas) cogitauit, 
quae deerant addere et discrepantia unire, praua quoque 
ac perperam prolata corrigere; sed de his nihil aliud ab 
eo factum est, nisi quod pauca capitula, et ea imperfecta, 
legibus addidit. Omnium tamen nationum, quae sub eius 
dominatu erant, iura, quae scripta non erant, describere 
ac litteris mandari fecit. 

Item barbara et antiquissima carmina, quibus uete- 
rum regum actus et bella canebantur, scripsit memori- 
aeque mandauit. Inchoauit et grammaticam patrii ser- 
moni8. 

Mensibus etiam iuxta propriam iinguam uocabula 
imposuit, cum ante id temporis apud Francos partim 
Latinis partim barbaris nominibus pronuntiarentur. Item 
uentos duodecim propriis appellationibus insigniuit, cum 
prius non amplius quam uix quatuor uentorum uocabula 
possent inueniri. Et de mensibus quidem Ianuarium 
Vuintarmanoth, Februarium Hornung, Martium Lentzin- 
manoth, Aprilem Ostarmanoth, Maium Vuinnemanoth, 
Iunium Brachmanoth, Iulium Heuuimanoth, Augustum 
Aranmanoth, Septembrem Vuitumanoth, Octobrem Vuindu- 
memanoth, Nouembrem Herbistmanoth, Decembrem Hei- 
lagmanoth appellauit. Ventis uero hoc modo nomina 
imposuit, ut Subsolanum uocaret Ostroniuuint , Eurum 
Ostsundroni, Euroaustrum Sundostroni, Austrum Sundroni, 
Austroafricum Sunduuestroni, Africum Vuestsundroni, Ze- 
phyrum Vuestroni, Chorum Vuestnordroni, Circium Nord- 
uuestroni, Septemtrionem Nordroni, Aquilonem Nordost- 
roni, Vulturnum Ostnordroni. 

30. Extremo uitae tempore, cum iam et morbo et 
senectute premeretur, euocatum ad se Hludoicum filium 
Aquitaniae regem, qui solus filiorum Hildigardae super- 
erat, congregatis sollempniter de toto regno Francorum 
primoribus, cunctorum consilio consortem sibi totius regni 
et imperialis nominis heredem constituit, impositoque 
capiti eius diademate, imperatorem et augustum iussit 
appellari. Susceptum est hoc eius consilium ab omnibus, 
qui aderant, magno cum fauore : nam diuinitus ei propter 
regni utilitatem uidebatur inspiratum. Auxitque maie- 
statem eius hoc factum et exteris nationibus non mini- 
mum terroris incussit. 

Dimisso deinde in Aquitaniam filio, ipse more solito, 
quamuis senectute confectus, non longe a regia Aquensi 
uenatum proficiscitur , exactoque in huiuscemodi negotio 
quod reliquum erat autumni, circa Kalendas Nouembris 
Aquisgrani reuertitur. 

Cumque ibi hiemaret, mense Ianuario febre ualida 
correptus decubuit. Qui statim, ut in febribus solebat, 
cibi sibi abstinentiam indixit, arbitratus hac continentia 
morbum posse depelli uel certe mitigari. Sed accedente 
ad febrem lateris dolore, quem Greci pleuresin dicunt, 

illoque adhuc inediam retinente neque corpus aliter quam 
rarissimo potu sustentante, septimo postquam decubuit 
die, sacra communione percepta, decessit anno aetatiB 
suae septuagesimo secundo et ex quo regnare coeperat 
quadragesimo septimo, V. Kalendas Februarii, hora diei 
tertia. 

31. Corpus more sollempni lotum et curatum et 
maximo totius populi luctu ecclesiae inlatum atque huma- 
tum est. Dubitatum est primo, ubi reponi deberet, eo 
quod ipse uiuus de hoc nihil praecepisset. Tandem 
omnium animis sedit, nusquam eum honestius tumulari 
posse quam in ea basilica, quam ipse propter amorem 
dei et domini nostri Ihesu Christi et ob honorem sanctae 
et aeternae uirginis genetricis eius proprio sumptu in eo- 
dem uico construxit. In hac sepultus est eadem die, qua 
defunctus est, arcusque supra tumulum deauratus cum 
imagine et titulo extructus. 

Titulus ille hoc modo descriptus est: SVB HOC 
CONDITORIO SITVM EST CORPVS KAROLI 
MAGNI ATQVE ORTHODOXI IMPERATORIS. QVI 
REGNVM FRANCORVM NOBILITER AMPLIAVIT. 
ET PER ANNOS XLVII FELICITER REXIT. 
DECESSIT SEPTVAGENARIVS ANNO DOMINI 
[DCCC. XIIII]. INDICTIONE [VII]. V. KAL. FEBR. 

32. Adpropinquantis finis conplura fuere prodigia, 
ut non solum alii, sed etiam ipse hoc minitari sentiret. 
Per tres continuos uitaeque termino proximos annos et 
solis et lunae creberrima defectio et in sole macula 
quaedam atri coloris septem dierum spatio uisa. Porticus, 
quam inter basilicam et regiam operosa mole constru- 
xerat, die ascensionis domini subita ruina usque ad fun- 
damenta conlapsa. Item pons Rheni apud Mogontiacum, 
quem ipse per decem annos ingenti labore et opere mira- 
bili de ligno ita construxit, ut perenniter durare posse 
uideretur, ita tribus horis fortuitu incendio conflagrauit, 
ut, praeter quod aqua tegebatur, ne una quidem aatula 
ex eo remaneret. Ipse quoque, cum ultimam in Saxo- 
niam expeditionem contra Godofridum regem Danorum 
ageret, quadam die, cum ante exortum solis castris 
egressus iter agere coepisset, uidit repente delapsam cae- 

litus cum ingenti lumine facem a dextra in sinistram per 
serenum aera transcurrere; cunctisquc hoc signum, quid 
portenderet, ammirantibus, subito equus, quem sedebat, 
capite deorsum merso decidit eumque tam grauiter ad 
terram elisit, ut, fibula sagi rupta balteoque gladii dissi- 
pato, a festinantibus , qui aderant, ministris exarmatus 
et sine amiculo leuaretur. Iaculum etiam, quod tunc 
forte manu tenebat, ita elapsum est, ut uiginti uel eo 
amplius pedum spacio longe iaceret. Accessit ad hoc 
creber Aquensis palatii tremor et in domibus, ubi con- 
uersabatur, assiduus laqueariorum crepitus. Tacta etiam 
de caelo, in qua postea sepultus est, basilica, malumque 
aureum, quo tecti culmen erat ornatum, ictu fulminis 
dissipatum et supra domum pontificis, quae basilicae con- 
tigua erat, proiectum est. Erat in eadem basilica in 
margine coronae, quae inter superiores et inferiores ar- 
cus interiorem aedis partem ambiebat, epigramma sino- 
pide 8criptum, continens, quis auctor esset eiusdem templi, 
cuius in extremo uersu legebatur: KAROLVS PRIN- 
CEPS. Notatum est a quibusdam eodem, quo decessit, 
anno paucis ante mortem mensibus eas, quae PRINCEPS 
exprimebant, litteras ita esse deletas, ut penitus non 
apparerent. Sed superiora omnia sic aut dissimulauit 
aut spreuit, ac si nihil horum ad res suas quolibet modo 
pertineret. 

33. Testamenta facere instituit, quibus filias et ex 
concubinis liberos ex aliqua parte sibi heredes faceret; 
sed tarde inchoata perfici non poterant. Diuisionem 
tamen thesaurorum et pecuniae ac uestium aliaeque sup- 
pellectilis coram amicis et ministris suis annis tribus, 
antequam decederet, fecit, contestatus eos, ut post obitum 
suum a se facta distributio per illorum suffragium rata 
permaneret; quidque ex his, quae diuiserat, fieri uellet, 
breuiario conprehendit. Cuius ratio ac textus talis est: 

„IN NOMINE DOMINI DEI OMNIPOTENTIS 
PATRIS ET FILII ET SPIRITVS SANCTI. • De- 
scriptio atque diuisio, quae facta est a gloriosissimo atque 
piissimo domno Karolo imperatore augusto anno ab in- 
carnatione domini nostri Ihesu Christi DCCCXI, anno 
uero regni eius in Francia XLIII et in Italia XXXVI, 

imperii autem XI, indictione IIII, quam pia et prudenti 
conBideratione facere decreuit, et domino annuente per- 
fecit de thesauris suis atque pecunia, quae in illa die 
in camera eius inuenta est. In qua illud praecipue prae- 
cauere uoluit, ut non solum eleimosinarum largitio, quae 
Bollempniter apud Christianos de possessionibus eorum 
agitur, pro se quoque de sua pecunia ordine atque ra- 
tione perficeretur, sed etiam, ut heredes sui, omni ambi- 
guitate remota, quid ad se pertinere deberet, liquido 
cognoscere et sine lite atque contentione sua inter se 
competenti partitione diuidere potuissent. 

Hac igitur intentione atque proposito omnem sub- 
stantiam atque suppellectilem suam, quae in auro et ar- 
gento gemmisque et ornatu regio in illa, ut dictum est, 
die in camera eius poterat inueniri, primo quidem trina 
diuisione partitus est; deinde easdem partes subdiuidendo 
de duabus partibus XX et unam partem fecit, tertiam 
integram reseruauit. 

Et duarum quidem partium in XX et unam partem 
facta diuisio tali ratione consistit, ut, quia in regno 
illius metropolitanae ciuitates XX et una esse noscuntur, 
unaquaeque illarum partium ad unamquamque metropolim 
per manus heredum et amicorum suorum eleimosinae 
nomine perueniat, et archiepiscopus, qui tunc illius eccle- 
siae rector extiterit, parteni, quae ad suam ecclesiam 
data est, suscipiens, cum suis suffraganeis partiatur, eo 
scilicet modo, ut pars tertia suae sit ecclesiae, duae uero 
partes inter suffraganeos diuidantur. 

Harum diuisionum, quae ex duabus primis partibus 
factae sunt et iuxta metropoleorum ciuitatum numerum 
XX et una esse noscuntur, unaquaeque ab altera seque- 
Btrata semotim in suo repositorio cum superscriptione ciui- 
tatis, ad quam perferenda est, recondita iacet. Nomina 
metropoleorum, ad quas eadem eleimosina siue largitio 
facienda est, haec sunt: Roma, Rauenna, Mediolanum, 
Forum Iulii, Gradus, Colonia, Mogontiacus, Iuuauum 
quae et Salzburc, Treueri, Senones, Vesontio, Lugdunum, 
Rotumagus, Remi, Arelas, Vienna, Darantasia, Ebrodu- 
num, Burdigala, Turones, Bituriges. 

Vnius autem partis, quam integram reseruari uoluit, 

talis est ratio, ut , illis duabus in supradictas diuisiones 
distributis et sub sigillo reconditis, baec tertia in usu 
cotidiano uersaretur, uelut res, quam nulla uoti obligati- 
one a dominio possidentis alienatam esse constaret, et boc 
tamdiu, quoad usque uel ille mansisset in corpore uel 
usum eius sibi necessarium iudicaret. Post obitum uero 
suum aut uoiuntariam saecularium rerum carentiam ea- 
dem pars quatuor subdiuisionibus secaretur, et una qui- 
dem earum supradictis XX et unae partibus adderetur, 
altera a filiis ac filiabus suis filiisque ac filiabus filiorum 
suorum assumpta, iusta et rationabili inter eos partitione 
diuideretur, tertia uero consueto Christianis more in usum 
pauperum fuisset erogata, quarta simili modo nomine 
eleimosinae in seruorum et ancillarum usibus palatii fa- 
mulantium sustentationem distributa ueniret. 

Ad hanc tertiam totius summae portionem, quae 
similiter ut ceterae ex auro et argento constat, adiungi 
uoluit omnia ex aere et ferro aliisque metallis uasa at- 
que utensilia cum armis et uestibus alioque aut pretioso 
aut uili ad uarios usus facto suppellectili , ut sunt corti- 
nae, stragula, tapetia, filtra, coria, sagmata, et quicquid 
in camera atque uestiario eius eo die fuisset inuentum, 
ut ex hoc maiores illius partis diuisiones fierent et ero- 
gatio eleimosinae ad plures peruenire potuisset. 

Capellam, id est ecclesiasticum ministerium, tam 
id, quod ipse fecit atque congregauit, quam quod ad eum 
ex paterna hereditate peruenit, ut integrum esset neque 
ulla diuisione scinderetur, ordinauit. 

Siqua autem inuenirentur aut uasa aut libri aut 
alia ornamenta, quae liquido constaret eidem capellae ab 
eo conlata non fuisse, haec qui habere uellet, dato iustae 
aestimationis pretio, emeret et haberet. Similiter et de 
libris, quorum magnam in bibliotheca sua copiam con- 
gregauit, statuit, ut ab his, qui eos habere uellent, iusto 
pretio fuissent redempti, pretiumque in pauperibus ero- 
gatum. 

Inter ceteros thesauros atque pecuniam tres mensas 
argenteas et auream unam praecipuae magnitudinis et 
ponderis esse constat. De quibus statuit atque decreuit, 
ut una ex his, quae forma quadrangula descriptionem 



Digitized by Google 



— 27 - 

urbi8 Constantinopolitanae continet, inter cetera donaria, 
quae ad hoc deputata sunt, Romam ad basilicam beati 
Petri apostoli deferatur; et altera, quae forma rotunda 
Romanae urbis effigie figurata est, episcopio Rauennatis 
ecclesiae conferatur. Tertiam, quae ceteris et operis 
pulchritudine et ponderis grauitate multum excellit, quae 
ex tribus orbibus conexa totius mundi descriptionem aub- 
tili ac minuta figuratione conplectitur, et auream illam, 
quae quarta esse dicta est, in tertiae illius et inter here- 
des suos atque in eleimosinam diuidendae partis augmen- 
tum esse constituit. 

Hanc constitutionem atque ordinationem coram 
episcopis, abbatibus comitibusque, qui tunc praesentes 
esse potuerunt, quorumque hic nomina descripta sunt, 
fecit atque constituit. Episcopi: Hildebaldus, Richolfus, 
Arn, Vuolfarius, Bernoinus, Laidradus, Iohannes, Theo- 
dulfus, Iesse, Heito, Vualtgaudus. Abbates: Fredugisus, 
Adalungus, Engilbertus, Irmino. Comites: Vualah, Me- 
ginheri, Otulfus, Stepbanus, Vnruochus, Burchardus, 
Meginhardus, Hatto, Rihuuinus, Edo, Ercangarius, Ge- 
roldus, Bero, Hildigernus, Hroccolfus." 

Haec omnia filius eius Hluduicus, qui ei diuina 
iussione successit, inspecto eodem breuiario, quam celer- 
rime poterat, post obitum eius summa deuotione adim- 
plere curauit. 

GERVVARDI VERSVS. 



Hos tibi uersiculos ad laudein, iuaxime princeps. 

Edidit eternam memoriamque tuam 
Geruuardus supplex famulus, qui mente benigna 

Egregium extollit nomen ad astra tuum. 
Hanc prudens gestam noris tu scribere, lector. 

Einharduni, magni maguificum Karoli. 



VVALAFRIDI PROLOGVS. 



Gloriosissimi imperatoris Karoli uitam et gesta, quae 
subiecta sunt, Einhartus ; uir inter omnes huius temporis 
palatinos non solum pro scientia, uerum et pro uniuersa 
morum honestate laudis egregie, descripsisse cognoscitur 
et purissime ueritatis, utpote qui his pene omnibus inter- 
fuerit, testimonio roborasse. 

Natus enim in orientali Francia in pago, qui dicitur 
Moingeuui, in Fuldensi cenobio sub pedagogio sancti 
Bonifacii martiris prima puerilis nutriture rudimenta susce- 
pit. Indeque pocius propter singularitatem capacitatis et 
intelligencie, quae iam tum in illo magnum, quod postea 
claruit, specimen sapientie promittebat, quam ob nobili- 
tatis, quod in eo minus erat insigne, a Baugolfo abbate 
monasterii supradicti in palacium Karoli translatus est. 

Quippe qui omnium regum auidissimus erat sapientes 
diligenter inquirere et, ut cum omni delectatione philo- 
sopharentur, excolere. Ideo regni a deo sibi commissi 
nebulosam et, ut ita dicam, pene cecam latitudinem 

tocius scientio noua irradiacione et huic barbariei ante 
partim incognita luminosam reddidit, deo illustrante. Nunc 
uero, relabentibus in contraria studiis, lumen sapientie, 
quod minus diligitur, rarescit in plurimis. 

Predictus itaque homuncio (nam statura despicabilis 
uidebatur) in aula Karoli, amatoris sapientie, tantum 
glorie incrementi merito prudentie et probitatis est asse- 
cutus, ut inter omnes raaiestatis regie ministros pene 
nullus haberetur, cui rex id temporis potentissimus et 
sapientissimus plura familiaritatis sue secreta committeret. 
Et re uera non inmerito; cum non modo ipsius Karoli 
temporibus, sed et (quod maioris est miraculi) sub Lodo- 
uuico imperatore, cum diuersis et multis perturbacionibus 
Francorum res publica fluctuaret et in multis decideret, 
mira quadam et diuinitus prouisa libracione se ipsum deo 
protegente custodierit, ut subtilitatis nomen, quod multis 
inuidiam comparauit et risura, ipsum nec inmature de- 
seruerit nec periculis irremediabilibus manciparit. 

Hec dicimus, ut in dictis eius minus quisque habeat 
dubitacionis, dum non ignoret, eum et dilectioni prouec- 
toris sui laudem precipuam et curiositati lectorum ueri- 
tatem debere (prebere Jaffi) perspicuam. 

Huic opusculo ego Strabo titulos et incisiones, prout 
uisum est congruum, inserui, ut ad singula facilior que- 
renti quod placuerit elucescat accessus. 

Ercangarius comes 33 
Ericus dux Foroiulianus 13 
Etruria 17 

Euroauster (uentus) 29 
Eurus (uentus) 29 

Fastrada 18. 20 

Februarius (mensis) 29. 30. 31 
Foroiulianus ducatus 6. dux 13 
Forum Iulii 33 

Franci 1. 3. 6. 7. 8. 9. 12. 13. 15. 

16. 19. 20. 22. 29. 30. 81. F. 
orientales (Germani) 15. 18. 
4>pavxov 16 

Francia 2. 33 
Francicus, uestitus 23 



Fredugisus abbas [s. Martini 
Turonensis et s. Bertini Si- 
thiensis] 33 

Frisia 14. 17 

Gallecia 16 

Gallia 2. 7. 10. 14. 15. 17 
Garonna, amnis 5 
Germani 18 

Germania 7. 14. 15. 17. 20 
Germanicum litus 17 
Geroldus Baioariae praefectus 
13 

Geroldus comes 33 
Gersuinda 18 

Gisla (Karoli filia) 18. (Karoli 

soror) 18 
Godofridus rex Danorum 14. 32 
Gradus 33 

Greci 15. 16. 17. 19. 30 
Grecum prouerbium 16. lingua 

Greca 25 
Grimoldus 10 
Gundrada 19 

Hadefonsus [1] Galleciae et Astu- 

ricae rex 16 
Haistulfus rex 6 
Hasa fluuius 8 
Hatto comes 33 
Heilagmanoth 29 
Heito ep. [Basiliensis] 33 
Herbistmanoth 29 
Heuuimanoth 29 
Hiberus amnis 15 
Hierosolima 27 

Hildebaldus ep. [Coloniensis] 33 
Hildigarda, Hildigardis 18. 30 
Hildigernus comes 33 
Hildricus [UI] rex 1. 2 
Hiltrudis 18 
Hispania 2. 9. 15 
Histria 15 
Hludoicus 18. 30 
Hluduicus 33 
Hornung 29 
Hroceolius comes 33 
Hruodgausus Foroiuliani duca- 

tus praefectus 6 
Hruodhaidis 18 

[Hruodlandus Brittannici liraitis 

praefectus 9] 
Hruodtrudis 18. Hruodthrudis 

19 

Hugus 18 
Huni 11. 18. 20 
Hunoldus «5 

Ianuarius (mensis) 29. 30 
Iesse ep. [Ambianensis] 33 
Ihesus Christus 31. 33 
India 16 

Ingilenheirn, uilla 17 
Iohannes [II] ep. [Arelatensis] 

33 

Irmino abbas [s. Germani Pari- 

siaci] 33 
Itaiia 3. 6. 10. 15. 17. 19. 33 
Italicum bellum 8 
Iulii, Forum 33 
Iulius (mensis) 29 
Iunius (mensis) 29 
Iuuauum 33 

Laidradus ep. [Lugdunensis] 33 

Langobardi 3. 6. 18 

Latina nomina 29 

Latine, Praef. 

Latini scriptores, Praef. 

Lechus amnis 11 

Lentzinmanoth 29 

Leo [V| imp. 16 

Leo [IIIl pontifex 23. 28 

Liburnia 13. 15 

Ligeris 15 

Linonicum bellum 13 
Liutgarda 18 
Lugdunum 33 
Lupus Vuasconum dux 5 

[Madelgarda 18] 
Maius (mensis) 29 
Martius (mensis) 29 
Mauri 17 
Medioianum 33 
Meginhardus comes 33 
Meginheri comes 33 
Meroingorum, gens 1 
Michahel [1] imp. 16 
Mogontiacus 17. 31. 33 



Narbona 2 

Narbonensis, prouintia 17 
Nauarri 15 
Niciphorus imp. 16 
Nordmanni 12. 14. 17 
Nordmannicum, bellum 17 
Nordostroni 29 
Nordroni 29 
Norduuestroni 29 
Nouember (mensis) 29. 30 
Nouiomagus [Nijmegen] 17 

Oceanus 10. 15 

— occidentalis 12 

— septemtrionalis 17 
October (mensis) 29 
Osneggi [Osning] (mons) 8 
Ostarmanoth 29 
Ostnorclroni 29 
Ostroniuuint 29 
Ostsundroni 29 

Otulfus comes 33 

Pannonia 13. utraque P. 15 
Parisii 3 

Petrus apostolus, beatus 27. 33. 

sanctus Petrus 27 
Petrus Pisanus 25 
Pictauium ciuitas 2 
Pippinus (Karoli pater) 2. 3. 15. 

(Karoli filius) 6. 13. 18. 19. 

(filius ex concub.) 20 
Pisanus, Petrus 25 
Prumia, coenobium 20 
Pj-rinei, saltus, iugum 9. mons 15 

Rauenna 26. 33 
Rauennas ecclesia 33 
Regina 18 
Remi 33 

Rhenus 15. 17. 31 

Richolfus ep. [Moguutinus] 33 

Rihuuinus comes 33 

Roma 2. 10. 17. 23. 26. 27. 28. 33 

Romani 6. 16. 28. Romana eccle- 
sia 6. Romani imperatores 
28. Romana locutio, Praef. 
Romanus mos 23. R. pontifex 
1. 3. 19. Romana urbs 6. 33 

Rotumagus 33 

Rumoldus 10 
[Ruothilda 18] 

Sala fluuius 15 
Salzburc 33 
Samnium prouintia 2 
Sarraceni 2 
Saxones 7. 8. 9. 12 
Saxonia 14. 15. 32 
Saxonicum bellum 7. 13. S. 

genus 18. 25 
Sclaui 12 
Scoti 16 
Senones 33 

September (mensis) 29 

Septemtrio 29 

Septimania 17 

Siluester, beatus 2 

Sorabi 15 

Soracte, mons 2 

Stephanus [111] Romanus ponti- 

fex 1. papa 6. 
Stephanus comes 33 
Suabi 18 

Subsolanus (uentus) 29 
Sueones 12 
Sundostroni 29 
Sundroni 29 
Sunduuestroni 29 
Syria 27 

Tassilo dux 11 

Tharsatica ciuitas ITersato] 13 
Theoderada (Karoli filia) 18. 

(Pippini Ital. filia) 19 
Theodericus 18 
Tlieodo 11 



Einhardi nita Karoli M. 



Theodulfus ep.fAureliauensis] 33 
Theotmelli, locus [Detmold] 8 
Thuringi 15 
Ticenum 6 
Treueri 33 

Tulliana facundia, Praef. 
Turones 33 

Tusculanarum libro, in primo, 
Praef. 

Vahalis fluuius 17 
Venetum, sagum 23 
Vesontio 33 
Vienna 33 

Visula fluu. [Weichsel] 15 
Vnruochus comes 33 
Vulturnus (uentus) 29 

Vuaifarius dux Aquitaniae 3. 5 
Vualah comes [postea abbas 

Corbeiensis] 33 
Vualtgaudus ep. [Leodiensis] 33 
Vuascones 5. 9 
Vnasconia 5. 15 
Vuasconica 9 
Vuelatabi 12 15 
Vuestnordroni 29 
Vuestroni 29 
Vuestsundroni 29 
Vuilzi 12 

Vuindumemanoth 29 
Vuinnemanoth 29 
Vuintannanoth 29 
Vuitumanoth 29 
Vuolfarius ep. [Remensis] 33 

Zephyrus luentus) 29 

